text:
Babyeyi mufite inshingano zo kwita ku bana banyu
«Umwuga wanjye untera kwita ku babyeyi by’umwihariko mbabwira ku nshingano bafite ku burezi bw’abana mu miryango yabo mbafasha mu buryo bakita kuri abo bana». Aya magambo yavuzwe na Titi Alerte. Ariko iyo witegereje neza, wumva ndetse ubona kwinuba no kugaragaza umubabaro kw’abana bamwe na bamwe. Ibyo bigatera umuntu kwibaza ngo kuki bibaho?
Igisubizo nta kindi ni uko ababyeyi babo baba batarujuje inshigano zabo ku bana babo.
Nyuma yo kubona ko hari ibibazo biterwa no kutuzuza inshingano zimwe na zimwe ku babyeyi, hari ibyo ababyeyi bakora ngo bihinduke by‘umwihariko ababyeyi b’Abakirisitu. Ikintu cy’ingenzi ukwiriye kumenya ni uko umuryango wawe wihariye ni ukuvuga ko utandukanye n’abandi bitewe n’abantu bawugize.
Izi ni zimwe mu nshingano umubyeyi akwiriye kumenya ko afite ku bana no ku muryango we:
1. Inshingano yo kubabazwa n’imyitwarire mibi y’umwana.
2. Inshingano yo kugira ibyiyumviro bibi cyangwa byiza ku mwana kandi ukabyereka umwana mu buryo bwiza; urugero ni ukubwira umwana ngo ndakajwe n’uko wakoze iri kosa cyangwa ndagukunda uri umwana mwiza bitewe n’ikintu kiza yakoze.
3. Inshingano yo kubana neza kw’abashakanye kugirango bahe urugero rwiza abana kuko ikintu icyo ari cyo cyose cyakorerwa mu rugo abana bashobora kucyigana cyaba ari cyiza cyangwa kibi.
4. Inshingano yo kugira inama zihagije abana ku bijyanye n’uburere bw’abana.
5. Inshingano yo gusaba imbabazi abana igihe ubakoreye ikosa kandi
nawe ukazibaha igihe bazigusabye.
6. Inshingano yo gukunda abana kandi ugakora uko ushoboye kose ngo babeho neza.
7. Inshingano yo gukurikirana imyigire y’abana igihe cyose ntutegereze
ko habaho ikibazo ngo ubone kuyikurikirana.
8. Inshingano yo kwita ku buzima bw’umwana bwaba ubw’ibitekerezo, umwuka n’ibindi.
9. Inshingano yo kuba uwo uri we ntiwifate uko utari mu kwita ku
nshingano zawe kandi ntawe ubangamira.
10. Inshingano yo kwiga ibyiza ukabisimbuza ibibi mu gihe ibyo waba
ukora ntacyo byaba bikugezaho haba mu buryo bw’umwuka cyangwa
bw’umubiri.
Babyeyi mufite izindi nshingano zo gusabira no kuririra abana banyu
mubansengera ngo Imana ibafashe kandi ibyo mutabasha gukora mu
bushobozi bwa kimuntu ibibashoboze, mugomba kuyisaba ubufasha kuko ari
umurezi uruta abarezi bose.
ISUGI Gloriose/agakiza.org


c: text/html

text:
Amagi ari hagati ya 4 na 5
Ammavuta ya Beurre/butter g 300
Isukali g 300
Ifarini g 300
Umutobe wo mu ndimu 2
Uko bikorwa
Tegura ibikoresho byose
Vanga amavuta n’isukali nke unyanyagizeho indimu
Muri urwo ruvange shyiramo umuhondo w’amagi
Koroga cyane ubundi ushyiremo ifarini iyunguruye neza
Bivange cyane ku buryo nta farini isigara itivanze ku bafite batteur y’amashanyarizi niyo ishobora kubivanga neza
Bimaze kwivanga shyiramo umweru w’amagi n’isukali wasigaranye
Shyira ubwo bugari mu bikoresho byagenewe gukora cake
shyira mu ifuru Canira kuri degree 180 z’ubushyuhe mu minota 30
Mbere yo kuzirya rindira zihore neza
Byatanzwe na Philippe Shefu w’igikoni

robotstxt: allowed

filter: keep


text:
Ubwo yamurikaga iryo koranabuhanga (Software) mu nama y’ababyeyi barera ku ishuri ryisumbuye rya Lycée Notre Dame de Cîteaux, Olivier Karasira watangije Smart Initiative ari nayo ifite uwo mushinga, yavuze ko atumva impamvu ababyeyi batitabira gahunda zabafasha gukurikirana abana babo ku mashuri.
Yagize ati “ Iyi ni gahunda ifasha ababyeyi kumenya uko umwana ahagaze ku ishuri, umubyeyi akamukurikirana atiriwe ava mu rugo, kandi akoresheje telefoni ye igendanwa.”
Ibi yabihuje n’Umuyobozi ushinzwe uburezi mu murenge wa Nyarugenge, Daniel wagaragaje ko impamvu nyamukuru ituma abana baba ibirara, ndetse bakiroha mu ngeso mbi zirimo izo kunywa ibiyobyabwenge ari uko bajya ku mashuri ariko ababyeyi babo ntibabakurikirane ngo bamenye niba bagezeyo.
Yagize ati “ Nk’ubu umwana akajya ku ishuri umubyeyi ntamenye niba yagezeyo, niba yiga, cyangwa atiga. Iyi gahunda babashyiriyeho izabafasha gukurikirana niba abana banyu biga, kandi ni umurongo mwiza wa Leta y’u Rwanda wo gukoresha ikoranabuhanga mu mashuri.”
Iyi gahunda yatangijwe na Smart Initiative iyita Smart parents, ikurikirana umwana mu buryo butandatu. Burimo kumenya niba yitabiriye ishuri, kumenya igihe yagereye ku masomo, uko amerewe, isuku, no kumenya uko agira uruhare mu ishuri.
Ibi byose ngo byoherezwa muri telefoni y’umubyeyi bikamufasha kumenya uko umwana we ameze ku masomo atiriwe ajyayo.
Leta y’u Rwanda yatangije gahunda zitandukanye z’ikoranabuhanga mu mashuri mu rwego rwo kwimakaza uburezi bufite ireme.


text:
ven.
12
août
2011
ISOMO RYA MBERE
Igitabo cy’Umuhanuzi Izayi (Iz 56, 1.6-7)
1Uhoraho avuze atya : Nimuharanire ubutungane, mukurikize ubutabera kuko umukiro wanjye wegereje, n’ubuntu bwanjye bugiye kwigaragaza. 6Naho abanyamahanga bizirika kuri Uhoraho, bakamuyoboka bakunze izina rye kandi bakamubera abagaragu, abo bose bubahiriza isabato ntibayice, bagakomera ku Isezerano ryanjye, 7nzabazana ku musozi wanjye mutagatifu, nzatuma bishimira mu Ngoro yanjye bansengeramo. Ibitambo byabo bitwikwa n’andi maturo bizakirwa ku rutambiro rwanjye, kuko Ingoro yanjye izitwa «Ingoro yo gusengerwamo n’amahanga yose.»
ZABURI (Zab 67 (66), 2b-3, 5, 7b-8)
Inyik/ Mana yacu, imiryango yose nigusingize,
imiryango yose nigusingirize icyarimwe !
Imana nitwereke uruhanga rwayo rubengerana,
kugirango ku isi bazamenye ko ari wowe ugenga
n’amahanga yose amenye ko ari wowe ukiza.
Amoko yose niyishime aririmbe,
kuko utegekana ubutabera ibihugu byose,
ukagenga amahanga yose y’isi.
Nyagasani Imana yacu aduhunda atyo imigisha.
Imana niduhe umugisha,
kandi niyubahwe n’isi yose aho iva ikagera.
ISOMO RYA KABIRI
Ibaruwa Mutagatifu Pawulo Intumwa yandikiye Abanyaroma (Rom 11, 13-15.29-32)
Bavandimwe, 13mwebwe abanyamahanga dore icyo mbabwira: mu rugero jyewe ndi intumwa mu mahanga nubahiriza ubutumwa nahawe, 14nizera gutera ishyari abo dusangiye ubwoko ngo ngire bamwe muri bo ndokora. 15Kuko niba ugucibwa kwabo kwararonkeye isi kwiyunga n’Imana, ukugarurwa kwabo kuzacura iki kitari ukuzuka kw’abari barapfuye ? 29Koko rero igihe Imana imaze gutanga no gutora, ntiyisubiraho. 30Nk’uko namwe kera mutumviraga, none ubu ngubu mukaba mwaragiriwe impuhwe ku mpamvu y’ukutumvira kwabo, 31bityo na bo ubu ngubu banze kumvira kugira ngo mugirirwe impuhwe, mu gihe cyabo na bo bazazigirirwe. 32Imana yakoranirije abantu bose mu bwigomeke, kugira ngo bose hamwe ibagirire imbabazi.
IBANGONDIRIMBO RIBANZIRIZA IVANJILI (Zab 146 (145),5.8-9)
Alleluya Alleluya.
Uhoraho agorora ingingo z’abahinamiranye,
Uhoraho arengera abavamahanga.
Hahirwa abamwiringira !
Alleluya.
IVANJILI
+ Matayo (Mt 15, 21-28)
Muri icyo gihe, 21Yezu yerekeza mu karere k’i Tiri n’i Sidoni. 22Nuko Umukanahanikazi ava ku nkiko y’icyo gihugu, atera hejuru ati «Mbabarira Nyagasani, Mwana wa Dawudi ! Umukobwa wanjye yashegeshwe na roho mbi !» 23Ariko Yezu ntiyagira icyo amusubiza. Nuko abigishwa baramwegera, baramwinginga bati «Mwirukane kuko adusakuza inyuma.» 24Ariko we arabasubiza ati «Nta handi noherejwe, kereka mu ntama zazimiye zo mu muryango wa Israheli.» 25Ariko uwo mugore aramwegera, aramupfukamira avuga ati «Nyagasani, ntabara !» 26Aramusubiza ati «Ntibikwiye gufata umugati w’abana ngo uwujugunyire ibibwana.» 27Umugore na we ati «Ni koko Nyagasani, ariko n’ibibwana birya utuvungukira tugwa aho ba shebuja bafunguriye.» 28Nuko Yezu aramusubiza ati «Wa mugore we, ukwemera kwawe kurakomeye ; nibikumerere uko ubishaka !» Ako kanya umukobwa we arakira.


text:
N’ubwo muri iyi minsi abantu bitabira kunanuka, ntago ariko buri muntu unanutse aba afite ubuzima bumeze neza. Kunanuka cyane rero nabyo bishobora kugira ingaruka zitari nziza ku mubiri.
Kunanuka bisobanuye gutakaza ibiro wari ufite mu gihe runaka. Umuntu ku giti cye ashobora kubona ko yananutse cyangwa akabibwirwa na bagenzi be basanzwe babana nawe, nk’aho usanga imyenda yajyaga igukwira yarabaye minini n’ ibindi.
Dore zimwe mu mpamvu zitera kunanuka:
Umubiri uba ukoresha imbaraga nyinshi ziruta izo winjiza binyuze mu byo kurya no kunywa.
-Kunanuka bishobora guterwa n’indwara nka kanseri, SIDA n’izindi; Diyabete (sukari) nayo ishobora kugaragazwa no kunanuka bikabije.
-Gutakaza appetit, gufata indyo ituzuye cyangwa inzara nabyo bitera kunanuka kubera ibitunga umubiri bikawutera kubyibuha biba bitabonetse.
-Umuntu kandi ashobora kwifatira icyemezo cyo kunanuka akagabanya ibiro ku bushake kugirango agire ubuzima bwiza.
Kongera ibiro cyangwa kubyibuha nabyo biterwa no kwiyongera kw’ibinure cyangwa imyakura n’amazi bigize umubiri.
Uburyo bukoreshwa mu gusuzuma ibiro bikwiriye cyangwa se bidakwiriye
Kunanuka cyangwa kubyibuha birenze ku muntu urengeje imyaka 18 ni byo abaganga bita indice de masse corporelle (IMC) [body mass index (BMI)].
Kugirango umenye IMC/BMI yawe, ufata ibiro byawe (kg) ukagabanya uburebure bwawe (m) inshuro ebyiri.
Reba ibisubizo ubonye igice birimo, biraguha n’ibisobanuro ku biro ufite.
Ibiro bike = kunanuka cyane (Poids insuffisant) < 18,5
Ibiro bihagije (Poids normal) 18,5 - 24,9
Ibiro byinshi (Excès de poids) 25,0 - 29,9
Kubyibuha birenze urugero (Obésité) 30,0 - 34,9
Urugero
: Umuntu ufite ibiro 69kg, akagira uburebure bungana na centimetero 1,73 (1m73) IMC/BMI = 69kg/1.73x1.73 = 23—
Uyu muntu afite ibiro bikwiriye. Ntananutse kandi ntabyibushye cyane ku buryo bya mutera uburwayi.
Kanda hano
usome icyo wakora kugirango ugarure ibiro byawe(kubyibuha).
Uwera Astrida


text:
Filemoni 1
1.Pawulo imbohe ya Kristo Yesu na Timoteyo mwene Data, turakwandikiye Filemoni ukundwa dusangiye umurimo, 2.na Afiya mushiki wacu, na Arukipo umusirikare mugenzi wacu nItorero ryo mu rugo rwawe. 3.Ubuntu bube muri mwe namahoro, biva ku Mana Data wa twese no ku Mwami Yesu Kristo. 4.Nshima Imana yanjye iteka, ngusabira uko nsenze 5.kuko numvise ibyurukundo rwawe no kwizera kwawe ugirira Umwami Yesu nabera bose, 6.kugira ngo gusangira ko kwizera kwawe kubabere ukugira akamaro, ku bwo kumenya icyiza cyose kiri muri twe duheshwa no kuba muri Kristo. 7.Mwene Data, nanejejwe cyane kandi nahumurijwe nurukundo rwawe, nuko waruhuye imitima yabera.
Pawulo yingingira Filemoni kwakira imbata ye Onesimo
8.Ku bwibyo nubwo mfite ubushizi bwamanga bwose muri Kristo bwo kugutegeka ibikwiriye, 9.mpisemo kukwinginga ku bwurukundo kuko ndi uko ndi, Pawulo umusaza, kandi none ndi nimbohe ya Kristo Yesu. 10.Ndakwingingira umwana wanjye nabyariye mu minyururu yanjye Onesimo, 11.utakugiriraga umumaro kera ariko none akaba awutugirira twembi. 12.Ni we nkugaruriye, ndakwinginze umwakire nkinkoramutima yanjye. 13.Icyakora nari nkunze kumugumana kugira ngo ankorere mu cyimbo cyawe, mboshywe ningoyi ku bwubutumwa bwiza. 14.Ariko nta cyo nshaka gukora ntakugishije inama, kugira ngo icyiza ukora utaba ugihaswe, ahubwo ugikore ukunze. 15.Ahari icyatumye atandukanywa nawe igihe gito ni ukugira ngo muzabane iteka, 16.atakiri imbata yawe ahubwo aruta imbata, ari mwene So ukundwa, ukundwa nanjye cyane ariko akarushaho gukundwa nawe ku byumubiri no ku byUmwami wacu. 17.Nuko rero, niba wemera ko dufatanije umurimo umwakire nkuko wanyakira, 18.kandi niba hari icyo yagucumuyeho, cyangwa akaba afite umwenda wawe ubimbareho. 19.Ni jye Pawulo wanditse nukwanjye kuboko yuko nzabyishyura, ne kwirirwa nkubwira yuko nawe ubwawe uri mu mwenda wanjye, uwo mwenda ni wowe ubwawe. 20.Bibe bityo mwene Data, nkubonemo umumaro mu Mwami wacu, unduhure umutima muri Kristo. 21.Nkwandikiye niringiye ko uzanyumvira, nzi yuko uzakora nibiruta ibyo mvuze. 22.Kandi nikindi, untegurire aho nzacumbika kuko niringiye yuko ku bwamasengesho yanyu muzampabwa. 23.Epafura, uwo tubohanywe muri Kristo Yesu aragutashya, 24.na Mariko na Arisitariko. na Dema na Luka, abo dusangiye umurimo baragutashya. 14; 2 Tim 4.10,11 25.Ubuntu bwUmwami Yesu Kristo bubane nimitima yanyu, Amen.
Uri gusoma Filemoni igice cya:


text:
- umubavu.com
- ikinyarwanda
- english
- french
-
Mu gitarmo cyabera kacyiru muri solace Ministries cyari cyateguwe n’ itsinda rihimbaza Imana rya New Melody kitabiriwe cyane ku buryo bamwe babuze aho bicara salle yari yakubise yuzuye mu mwambara mwiza ,imitegurire ibereye ijisho New Melody yibukije ibyiza byo kuramya ndetse no guhimbaza Imana dore ko ari Itsinda rifite ubuhanga budasazwe ku buryo abitabiriye akanyamuneza kari kose bibuka kuvuka kwa yesu .
Mu kiganiro twagiranye n’ umuyobozi wa New Melody Neema Marie Jeanne yavuze ko bashimira Imana cyane kuba batangiye umwaka 2017 bahimabaza Imana kandi avuga ko byongeye kutwibutsa abo turi bo kuko twemeye gukorera yesu kristo mu buryo bwose tugafasha abantu kwibuka ineza y’Imana.
Neema yagize ati :"ndi umuyobozi wa New Melody maze imyaka 4 ni byo koko twagomba gukora iki gitaramo kuri Noheri aho benshi twibuka ivuka rya yesu ariko ntibyakunze twahisemo uyu munsi kandi mu byukuri byagenze neza abantu bafashijwe kandi byaduhaye imbaraga nyuma y’ amezi abiri turateganya gukora ikindi gitaramo ndetse na nyuma yaho tuzakomeza rero ibikorwa dufite muri uyu mwaka ntibitwemerera kuruhuka.
- Neema Marie Jeanne umuyobozi wa New Melody
Akomeza agira ati ; "uyu munsi rero twashatse kwibutsa abantu ko Yesu yavutse kandi insinzi y’umukristo n’ukuva Yesu kristo avutse. Izina rya concert twaryise akira ikamba ry’ ubwiza twashakaga ko abantu basobanukirwa kuvuka kwa yesu abatabonetse rero turabakangurira kuzaza ubutaha ".
- abantu bari bafashijwe cyane
Neema kandi twamubajije ku myiteguro yo ku wa gatandatu tariki ya 07 mutarama 2017 dore ko ari umunsi ukomeye ku buzima bwe yagize ati :" Mana we nibyiza ndumva nezerewe mbese nibyiza kandi n’ intambwe nziza icyo niteguye nukubona Imana inezeza umutima wanjye" Twamubajije kandi icyo akundira umugabo we yagize ati : "ayiga we 1 arankunda ,2 arakijijwe nubwo ntafite agakizametre ariko imbuto ze nabonye ni nziza n’ ibindi byinshi" .
- new melody
Pasteur Habyarimana Desire yigishije ijambo ry’Imana ndetse n’ umuhanzi Dominic Nick nawe yibukije ibyiza byo kuramya yaririmbye mu ndirimbo ze abantu baranezerwa cyane ku isaha ya saa tatu z’ ijoro nibwo igitaramo cyasojwe abantu bari bacyuzuye bagishaka kumva indirimbo.
By usanzumuhire Laurent
Umubavu.com
- Biravugwa ko Clement yajyanye na Knowless gupimisha ko ari we se w’umwana koko
- Kigali:Abibwe ibikoresho barasabwa kujya ku cyicaro cya Polisi kureba niba biri mu byafatiwe mu mikwabu
- Ntibisanzwe !Nyamasheke Umugabo yariye umunwa w’umugore arawumira amenyo asigara ku karubanda
- Rayon Sport dufite ibanga mu mikino ya gicuti ya buri hagati mu cyumweru-Masudi
- Burundi:Abanyarwanda 11 bafunzwe bakurikiranyweho ubujura bw’amabuye y’agaciro bakatiwe
- U Rwanda ntirugaragara ku rutonde rw’ibihugu byazahajwe n’izuba ndetse n’inzara
- Hari abifuzaga ko Umwami Kigeli V atabarizwa muri Portugal kugira ngo abaje gusura umugogo we bajye batanga amafaranga
- Yasohoye igitabo kitwa “Kumurongora neza byatunye yiteza imbere” menya ibikubiyemo
- Herman worshipers international yateguye igiterane kizitabirwa n’ amakorali akomeye ya hano mu Rwanda
- umunyarwanda ukorera mu gihugu cya Nigeriya Karekezi Corneille mu gikorwa cyo gushyira ku mugaragaro album ye ya kabiri
- -| amakuru
- -| Amakuru yo hanze
- -| amateka
- -| imyidagaduro
- -| indirimbo
- -| inyigisho
- -| iterambere
- -| iyobokamana
- -| politike
- -| ubuhamya
- -| ubukungu
- -| ubuzima
- Biravugwa ko Clement yajyanye na Knowless gupimisha ko ari we se w’umwana koko
- Inkuru y’ubuzima budashoboka ;Umukecuru w’imyaka 101 yabyaye nyuma y’aho ibimenyetso byagaragazaga ko bidashoboka
- Amwe mu mayeri abanyepolitike bakoresha ngo babashe gutegeka abaturage
- Umugabo yahatiye umugore we kwambara ubusa asanze yoherereza amafoto ye yambaye ubusa abagabo
- Amabanga 12 afasha abanyepolitiki kuba abategetsi bahamye rubanda bakabayoboka bidasanzwe
- Amafoto/Video : Umuhango wo Gutabarizwa k’umwami Kigeli V Ndahindurwa watangiye
- Mukobwa, nubona umuhungu nk’uyu ntazagucike-Soma inkuru
- Ibyabaye kuri iyi ndaya ni agahomamunwa ! somo rikomeye ku zindi ndaya
- Nubwo abagabo batwima care (batatwitaho) tugera imbere y’Imana ikayiduha !
- Rusizi:Menya umusozi w’amateka adasanzwe mu butabera bw’Imana n’ubw’abantu


text:
Urwenya-Amarira y'umugabo atemba ajya mu nda
Amarira y'umugabo atemba ajya mu nda
Umwana yitegereza se cyane kuko se yari afite inda nini, nuko ati "ariko papa rwose ubanza mama yarakuzengereje ubanza rwose agutesha umutwe ugahora urira," se yibutse ukuntu abanye neza n'umugore we nuko abaza umwana ati" kubera iki se sha," nuko umwana ati" none se ko numva ngo amarira y'umugabo atemba ajya mu nda ubwo iyo yawe ingana gutyo si amarira ayuzuyemo koko"
Shyiraho Igitekerezo!
Subscribe to: Post Comments (Atom)


text:
lun.
24
janv.
2011
KU WA MBERE
ISOMO RYA MBERE
Isomo ryo mu ibaruwa yandikiwe Abahebureyi (Heb 9, 15.24-28)
Bavandimwe, 15Kristu yabaye ishingiro ry’Isezerano rishya, kuko yapfiriye gukiza ibicumuro by’abari bakigengwa n’Isezerano rya mbere, kandi ngo abatowe bazahabwe umurage w’iteka wabasezeranijwe. 24Koko Kristu ntiyinjiye mu ngoro yubatswe n’abantu yacaga amarenga y’Ingoro y’ukuri, ahubwo yatashye mu Ijuru ubwaryo, kugira ngo aduhagararire ubu ngubu imbere y’Imana. 25Kandi ntiyagombaga kwitamba ubwe incuro nyinshi, nk’uko umuherezabitambo mukuru yinjiranaga buri mwaka ahatagatifu rwose amaraso atari aye. 26Iyo biba ibyo, Kristu aba yaragombye kubabara incuro nyinshi kuva isi ikiremwa. Mu by’ukuri yahingutse rimwe rizima, ibihe byuzurijwe, kugira ngo icyaha agihanagurishe igitambo cye. 27Nk’uko kandi umuntu wese yagenewe gupfa rimwe rizima, nyuma agacirwa urubanza, 28ni na ko Kristu yatuwe ho igitambo rimwe rizima kugira ngo avaneho ibyaha by’abantu batabarika, nyuma akazaza ubwa kabiri bitagifite amahuriro n’icyaha, azaniye uburokorwe abamutegereJe bose.
ZABURI (Zab 98 (97),1, 2-3ab, 3cd-4, 5-6)
Inyik/ Nimuririmbire Uhoraho indirimbo nshya
kuko yakoze ibintu by’ agatangaza!
Nimuririmbire Uhoraho indirimbo nshya,
kuko yakoze ibintu by’agatangaza
Indyo ye, ukuboko kwe k’ubutagatifu,
byatumye atsinda.
Uhoraho yagaragaje ugutsinda kwe,
atangaza ubutabera bwe mu maso y’amahanga.
Yibutse ubuntu bwe n’ubudahemuka bwe,
Agirira inzu ya Israheli.
Imipaka yose y’isi,
yabonye ugutsinda kw’Imana yacu.
Nimusingize Uhoraho ku isi hose,
Nimuvuze impundu kandi muririmbe.
Nimucurangire Uhoraho ku nanga,
Ku nanga no mu majwi y’indirimbo;
Mu karumbeti no mu ijwi ry’impanda,
nimusingize Umwami, Uhoraho.
IBANGONDIRIMBO RIBANZIRIZA IVANJILI (2Tim 1, 10)
Alleluya Alleluya.
Yezu Kristu, Umukiza wacu yatsinze urupfu,
maze atangaza ubugingo abigirishije Inkuru Nziza.
Alleluya.
IVANJILI
+ Amagambo yo mu Ivanjili ntagatifu uko yanditswe na Mariko (Mk 3, 22-30)
Muri icyo gihe, 22abigishamategeko bari bavuye i Yeruzalemu baravugaga ngo«Yahanzweho na Belizebuli !», kandi ngo «Umutware wa roho mbi ni we yirukanisha roho mbi!» 23Nuko (Yezu) abakoranyiriza iruhande rwe, ababwirira mu migani ati «Sekibi yabasha ate kwiyirukana? 24lngoma yibyayemo amahari ntishobora gukomera. 25N’umuryango wabyaye amahari, na wo ntushobora gukomera. 26Niba rero Sekibi yirwanya akicamo ibice, ntaba agikomeye, ake kaba kashobotse! 27Kandi nta muntu ushobora kwinjira mu nzu y’umunyamaboko ngo asahure ibintu bye, atabanje kuboha uwo munyamaboko, hanyuma ngo abone uko asahura inzu ye. 28Ndababwira ukuri, abana b’abantu bazakizwa ibyaha byose bakoze, ndetse n’ibitutsi batutse Imana. 29Nyamara uzaba yaratutse Roho Mutagatifu, nta bwo azagirirwa imbabazi bibaho; ahubwo azashinjwa igicumuro cye iteka.» 30Yezu yababwiye ibyo abitewe n’uko bavugaga ngo «Yahanzweho na roho mbi.»


text:
Yohana 9:4 - Nkwiriye gukora imirimo y’uwantumye hakiri ku manywa, bugiye kwira ni igihe umuntu atakibasha gukora.
Nkora meditation (nsenga kd ntekereza kuri iri jambo) rivuga umurimo wa Yesu, nibutse imirimo y’uburyo butatu ya Yesu:
UMURIMO YESU YAKOZE KU BWAWE (harimo kugukunda no kugucungura Abaroma 5:8; Yesaya 53:5-6);
UMURIMO YESU YAKOZE MURI WOWE (Aba muri wowe, yaguhaye Umwuka mubana, aguha kwera imbuto...ziriya nkeya wera!);
UMURIMO YESU AGUKORESHA.
Ndavuga cyane ku Murimo Kristo agukoresha nifashishije imvugo y’abantu bakora umwuga wo guhinga.
Mu myaka mike ishyize nibwo nasobanukiwe neza ijambo rikoreshwa cyane mu by’ubuhinzi ryitwa "Igihembwe cy’ihinga". Nibwo nibutse ko buri muhinzi wa nyawe ahora ari maso yitegereza ikirere n’ibihe arimo kugira ngo adahusha igihe cye cyo guhinga.
Nize ko Igikomeye atari uguhinga ahubwo ari ukumenya igihe bahingira kuko buri gihingwa kigira igihe cyacyo.
Uno munsi nibajije iki kibazo: Niba abakora mu buhinzi bazi neza igihe cyo gukora bakanakibyaza umusaruro, ni gute abakorera Imana bo batamenya igihe cyabo cyo gukora ngo bagikoreshe?
Nifashishije uriya murongo wa Bibiliya n’urugero rw’umurimo w’abahinzi, hari ibintu bitatu bikomeye nize ku bijyanye n’umurimo Yesu agusaba gukora.
1. Imana yateganyirije buri wese umurimo azayikorera! Ahari ibyo ukora sibyo waremewe gukora cyangwa niba biri mu byo waremewe sibyo byonyine. Hari umurimo w’Imana ugomba gukora! Bitekerezeho.
2. Imana yaguhaye igihe kibaze cyo kuwukora. Ufite amanywa yawe! Wigire nabi ubizi! Ahari ubu nicyo gihembwe cyawe cy’ihinga. Wicare ubizi.
3. Iminsi yacu yo gukorera Imana irabaze. Ubyange ubyemere, menya y’uko amahirwe yawe yo gukora agira igihe. Ijoro riraje. Ntacyo wakora ngo ubuze ijoro kuza! Ntacyo umuhinzi yakora ngo ahagarike Icyi (Dry season ). Ubizirikane.
Fata uyu mwanya wibaze ku murimo Imana yaguteguriye, wibaze n’uburyo uwukora mu gihe ugifite amahirwe yo gukora! Ahari waba urarangaye igihe abandi bahugiye mu mirimo. Gangahuka iki n’igihe cyawe cyo gukora!
Niba usanga iri jambo riziye igihe, risangize abandi. Uraba ubakanguye kuko iki nicyo gihe cy’ububyutse aho buri wese asabwa gukora icyo asabwa!
Rev. Dr Fidèle MASENGO, Foursquare Gospel Church, Kimironko masengof@yahoo.fr


text:
Ubucuti bwayo (Imana) Yabubikiye abakiranutsi (Imigani 3:32). Mwegere Imana nayo Izabegera.
Urugero rw’ubucvuti bwawe n’Imana ni wowe uruhitamo. Nk’uko biugenda mu bundi bucuti bwose, ugomba gushyiraho akawe ngo uteze imbere ubucuri bwawe n’Imana. Ntabwo bizikora. Bisaba kubyihataho, bisaba igihe, bisaba umwete. Niba ushaka ubucuti bushinze imizi n’Imana ugomba kwiga kuyibwira udahisha ibikuri ku mutima, ukayizera iyo Igusabye kugira icyo ukora, ukiga kwita kuy byo Ikunda, ukifuza ubucuti bwayo kuruta ikindi cyose.
Ugomba guhitamo kutagira icyo uhisha Imana. Ibuye ry’ifatizo ry’ubucuti n’Imana ni ukutagira icyo uyihisha ku makosa yawe n’amarangamutima. Imana ntigufata nk’intungane, icyo Igusaba ni ukuba umunyakuri. Mu nshuti z’Imana zose dusanga muri Bibiliya, nta n’umwe wari intungane.
Iyo Imana Iba isaba abantu kubanza kuba intungane ngo babone kuba inshuti zayo ntabwo twazigera tuba inshuti zayo. Amahirwe ku bw’ubuntu bwayo ni uko Yesu akiri inshuti y’abanyabyaha. Imana ntigutereza nk’intungane, icyo igusabani ukuba umunyakuri.mana ntigutereza nk’intungane, icyo igusabani ukuba umunyakuri kandi uko ugenda urushaho kuba inshuti n’Imana niko uzagenda urushaho kwita ku byo Yiotaho.
Nta kintu na kimwe gishobora kuruta kugirana ubucuti nayo. Gusa wibuke ko byose ari uguhitamo kwawe. Mwegewre Imana nayo Izabegera ( Yakobo 4:8a).


text:
Nyaruguru: Umurenge wa Nyagisozi ku isonga mu mihigo ya 2014-2015
Mu isuzuma ry’imihigo y’imirenge mu mwaka wa 2014-2015, harebwa uko yeshejwe, umurenge wa Nyagisozi niwo waje ku isonga n’ijanisha ry’amanota 89,8%.
Ibi byatangajwe kuri uyu wa 18 Kanama ubwo imirenge ndetse n’abafatanyabikorwa b’akarere basinyanaga imihigo y’ibizagerwaho mu mwaka wa 2015-2016 n’umuyobozi w’akarere.
Uyu murenge wa Nyagisozi uje ku mwanya wa mbere mu gihe mu mihigo y’umwaka wabanje wa 2013-2014 wari waje ku mwanya wa 5.
Umunyamabanga nshingwabikorwa w’agateganyo w’umurenge wa Nyagisozi Assoumpta Byukusenge avuga ko nta rindi banga bakoresheje ngo bagere ku mwanya wa mbere, uretse imikoranire myiza y’inzego ndetse n’ubufatanye n’abaturage.
Ati:†Ikintu ahanini twakoze ni uko umuntu wese yabigize ibye, ariko cyane cyane imbaraga zashyizwemo n’abaturageâ€.
Uyu muyobozi kandi avuga ko kuba uyu murenge wavuye ku mwanya wa 5 ukaba uwa mbere, we n’abo bafatanyije kuwuyobora bagiye gukora ibishoboka byose uyu mwanya bakazawugumaho, kandi agahamya ko yizeye ko bizashoboka.
Yungamo ati:†Tugiye kongera kurushaho. Aya manota twabonye ni meza, ariko no kugira 100% ntibyatugwa nabi, niyo mpamvu ubu twiyemeje kutazava kuri uyu mwanya kandi tuzabishoboraâ€.
Umuyobozi w’akarere ka Nyaruguru Habitegeko Francois yashimiye muri rusange imirenge yose uburyo yagerageje kwesa imihigo, kuko nta murenge n’umwe waje munsi y’ijanisha ry’amanota 70%.
Habitegeko yasabye abagize imyanya myiza gukomeza gukora neza, ariko by’umwihariko asaba abagize imyanya y’inyuma kwikosora nabo bakagerageza kugaragara mu myanya ya hafi.
Ati:†Ababaye aba mbere bakomeze bongere imbaraga, naho abaje mu myanya itari myiza ntibacike integer ahubwo barebe aho bagize integer nke hanyuma bongeremo imbaraga barebe uko bazaza mu myanya y’imbereâ€.
Imirenge itatu ya mbere ariyo Nyagisozi, Muganza na Ngoma yahawe ibikombe biherekejwe n’amabaruwa arimo amafaranga ndetse n’ibyemezo by’ishimwe, naho imirenge yose muri rusange nayo ihabwa ibyemezo by’ishimwe.


text:
Igisubizo: Mu buryo bumwe, niba Imana yararemye byose, ubwo twafata umwanzuro ko mubyo yaremye harimo n’ikibi. Ariko rero, ikibi si “ikintu” cyaremwa, nk’amabuye cyangwa ibiti. Ntiwabona indobo yuzuye ikibi. Ikibi ntabwo kibaho ubwacyo, ahubwo ni ukutabaho kw’icyiza. Urugero, imyobo ibaho, ariko ibaho kuko haba hatari ubutaka. Ni nako rero Imana ubwo yaremaga, ibyo yaremye byose byari byiza. Kimwe mu bintu byiza Imana yaremye harimo ibiremwa byashoboraga gutoranyamo ineza. Ariko kugira ngo habeho guhitamo nyakuri, Imana yabyemereye ko habaho irindi hitamo. Nuko rero yemerera abamalayika n’abantu bose gutoranyamo ineza cyangwa kwanga ineza (ikibi). Iyo habayeho ikintu kitagenze neza kandi hari hiteguwe ineza, icyo nicyo twita ikibi, ariko ibyo ntibivuga ko ari “ikiremwa” Imana yahanze.
Ariko wenda reka dukomeze dutange urundi rugero. Umuntu abajije ati “ese imbeho ibaho?”, wasubiza uti “yego, imbeho ibaho”. Ariko mu byukuri, ibyo sibyo. Imbeho ntabwo ibaho, ahubwo ni ubushyuhe budahari. Nanone, umwijima ntubaho; ni umucyo uba udahari. Ikibi ni iyo Icyiza kidahari, cyangwa tubivuze ukundi, ikibi ni aho Imana itari. Imana ntabwo yaremye ikibi, gusa nuko yemeye ko icyiza gishobora kudatoranywamo.
Imana ntabwo rero yaremye inabi, ariko yemera ko ibaho. Iyo Imana itaza kwemera ko ikibi kibaho, ubwo abantu n’abamalayika bari kuba bakunda Imana kuko nta kundi, nta yandi mahitamo. Ntiyashakaga imashini zikora icyo ishaka kubera ko yaziremye gutyo. Imana yemeye ko ikibi cyabaho kugira ngo tugire umudendezo nyakuri, dutoranyemo kuyikunda no kuyikorera cyangwa kuyitaza.
Twe nk’abafite iherezo twese, ntabwo dushobora kumva Imana Ihoraho (Abaroma 11:33-34). Akenshi dukeka ko twumva impamvu iri gukora ikintu runaka, ariko kera kabaye tukamenya ko hari ikindi Imana yari igambiriye twe tutari tuzi. Burya Imana irebera mu kwera, uguhoraho kwayo.
Ikindi wakwibaza ni impamvu Imana yashyize Adamu na Eva ku isi kandi izi neza ko bazacumura, bakinjiza icyaha, urupfu n’indi mibabaro mu bantu? Ni iyihe mpamvu itaturemye ngo itugumishe mu ijuru aho twari kubaho mu gukiranuka nta mibabaro? Bene ibyo bibazo ntabwo ubwenge bwacu bwabibonera ibisubizo tukiri muri uyu mubiri. Gusa icyo dukwiye kumenya nuko ibyo Imana ikora byose ari byiza, birimo gukiranuka, buri gihe bikayizanira icyubahiro.
Imana rero yemeye ko ikibi kibaho kugira ngo itange amahitamo nyakuri yo kuyikunda cyangwa kutayikunda. Imana ntiyaremye ikibi, ariko yacyemereye kubaho. Iyo Imana itaza kwemera ikibi, twari kuba tuyikunda kubera nta kundi twabigenza, bidaturutse mu rukundo nyakuri tuyifitiye rutuma twanga ikibi cyayibabaza.
Ikibazo: Ese Imana yaremye ikibi?
Igisubizo: Mu buryo bumwe, niba Imana yararemye byose, ubwo twafata umwanzuro ko mubyo yaremye harimo n’ikibi. Ariko rero, ikibi si “ikintu” cyaremwa, nk’amabuye cyangwa ibiti. Ntiwabona indobo yuzuye ikibi. Ikibi ntabwo kibaho ubwacyo, ahubwo ni ukutabaho kw’icyiza. Urugero, imyobo ibaho, ariko ibaho kuko haba hatari ubutaka. Ni nako rero Imana ubwo yaremaga, ibyo yaremye byose byari byiza. Kimwe mu bintu byiza Imana yaremye harimo ibiremwa byashoboraga gutoranyamo ineza. Ariko kugira ngo habeho guhitamo nyakuri, Imana yabyemereye ko habaho irindi hitamo. Nuko rero yemerera abamalayika n’abantu bose gutoranyamo ineza cyangwa kwanga ineza (ikibi). Iyo habayeho ikintu kitagenze neza kandi hari hiteguwe ineza, icyo nicyo twita ikibi, ariko ibyo ntibivuga ko ari “ikiremwa” Imana yahanze.


text:
Hariho umugani umaze iminsi uvuga ngo « Aho izuba ryinjiye indwara ntizihacumbika.” Naho abamenyi biby’ubuzima bo bati “Aho barya imbuto mu buryo buhagije, indwara ntizishobora kuhinjira.”
Imbuto ni isoko itangaje ya vitamines, imyunyu ngugu, n’ibintu bikoresha amara neza (fibres).
Mu mbuto harimo vitamin C kurusha inyama, amata, amagi, ibinyampeke n’ibinyamisogwe byumye. Uwatungwa n’ibi ntarye imbuto, yarwara indwara z’injyanamuntu.
Imbuto zigomba kubanza ku meza no mu nda mbere ya buri gaburo, kuko zinezeza inzira z’ubwenge ari zo amaso, amatwi, amazuru, ururimi n’ikiganza. Ni ibyokurya, kandi zikaba ari n’umuti. Imbuto zikwiriye kubanziriza ibyokurya bya mu gitondo, cyangwa by’andi masaha, ariko tukamenya ko ari indyo yuzuye itagomba kuba imperekeza y’ibyokurya bindi byavuzwe. (Pamplona Roger, muri Guide des aliments, vol. 1, p. 32-33).
Imbuto zitunze amazi, ni yo mpamvu zirinda icyaka. Zirimo isukari, abazirya bahorana intege. Zifite ibinyamafu, abazirya bagira imbaraga. Zigira fibres, abazirya bituma neza kandi ku gihe. Zituma vitamine C ikwirakwira neza mu mubiri, zica imyanda no gukura indurwe nyinshi mu maraso. Abazirya ntibarwara indwara ya goutte n’imitsi, kandi ntibarakazwa n’ubusa, cyangwa kurwara ibisebe byo mu nzira y’igogora. Zigira vitamin A na C, zigakingira kanseri. Zigira imyunyu ngugu ya potasiyumu, manyeziyumu, kalisiyumu, ubutare (fer). Imyunyu ifashe iya mbere mu gukoresha neza umubiri w’umuntu.
Potasiyumu ikoresha neza inzira zo kwihagarika, itera imihore y’umutima kugira imbaraga hamwe n’indi mihore, ni umuti w’umugongo n’impyiko. Impyiko zashegeshwe no kuziba k’utuyunguruzo twazo (glomélules), aho umuntu aba yarwaye indwara yitwa “néphrose”, ntizishobora kuyungurura potasiyumu neza cyangwa kwihanganira ibiribwa biyikizeho. Bimwe mu biribwa biyikizeho, ni nk’umuneke, …
Manyeziyumu irinda umunaniro, itera guhora ukeye, ikoresha neza imitsi yumva, imyakuro, imitsi y’umutima n’amara, ikoresha ibyo wariye bigahinduka imbaraga, iyo yiyunze na potasiyumu, fosifori. Igoboka mu kurema no gukomeza amagufwa n’amenyo, itera imbaraga mu ngirangingo fatizo, amakuru agatembera neza mu mitsi yumva, igatera imihore kwirambura vuba (kwinyakura).
Kalisiyumu itera kudahungabanywa n’akari ko kose mu mubiri, ikingira ibyuririzi, ikongerera imbaraga ubutaraga, igakingira indwara z’udukoko, irinda umutima n’imitsi y’imijyana, yoroshya amaraso, iminina amavuta mu maraso, igatuma plaquettes zikora neza, iraboneza kandi ikaruhura urusobe rw’imitsi yumva, igatuma umuntu yiyumvamo amahoro. (Les Délices du potager, p. 83-84).
Mu mbuto harimo “flavonoïdes”, “anthocyanines”. Ni byo bituma imbuto zihinduka umuti urinda imitsi kumagara, zikoroshya amaraso no gukingira kanseri.
Dore ibyo imbuto zitagira :
· Urugimbu, indurwe yitwa purine ituma umuntu arwara goutte.
· Ntizikumira intungamubiri
· Amakakama yangiriza umubiri
Imbuto ni byo byokurya bitaruhije gutegura. Iyo uziriye, nta bisigazwa bibi bisigara mu mara no mu maraso. Bitewe n’uko zitera kwihagarika neza, zituma ibisigazwa n’imyanda yo mu maraso bisohoka. Zikoresha impyiko neza, zoroshya amara, zikayazibura, zikingira impiswi. Bitewe n’uko zikize kuri vitamin A na C, zirinda gusaza imburagihe, gushanyarara (artériosclérose), imitsi, kanseri, n’izindi ndwara.
Kurya imbuto bikingira guturika k’udutsi two mu bwonko no kugabanuka kw’imitsi y’umutima. Uko umuntu arya imbuto kenshi, ni ko aba yikingira kanseri yo mu myanya igogora, iy’ubuhumekero, no mu nzira zo kwihagarika. (Guide des aliments, vol. 1, p. 39).
Ijambo “Imbuto” ni ijambo ryerekeza ku burumbuke, kugwira, ingaruka. Imbuto zinjiza mu mubiri intungamubiri (vitamines), imyunyu ngugu yo mu rwego rwo gusana (oligo-éléments) na zimwe mu nyubakamubiri.
Imbuto ni isoko y’ubutaraga, gukomera, n’ubuzima. Zikennye mu munyu (sodium) n’ibivumbikisho, zigira gommes na pectin zishinzwe kuburizamo urugimbu, kandi ni zo zikoresha amara neza. Indurwe yazo ntiyonona amaraso, ahubwo irinda imitsi y’imigarura; hiyongereyeho tannins ibamo, bituma imbuto zibarirwa mu byokurya bivura.
Imbuto zikingira ubuzima, ni ibyokurya bikiza (aliments curatifs) bitagira umusimbura n’umwe, kuko zitera kwihagarika, zimara inyota, zitera kwituma neza, zitunga umubiri (vitalisants).
Vitamine C y’imbuto, iyo ihujwe n’ibyitwa carotene, bituma proteyine twariye zikora neza, maze ubutare (fer) bugakwirakwizwa neza (reminalisants). Zigira indurwe yitwa citrique iburizamo kuremwa kw’indurwe yitwa acide urique. Imbuto zikingira kanseri yo mu mara manini.
Icyitonderwa :
Igihe urya imbuto, ugomba gutoranya izeze neza, kandi zihiye neza, zikabanziriza irindi funguro.
Imbuto zitera kuryoherwa. Iyo zikoreshejwe urangije kurya (dessert), imbuto zishobora kuzibya amara, cyane ku barya amavuta menshi, ni byo nkomoko y’imyuka myinshi mu mara, no gutura imibe cyane. N’iyo uriye uri kunywa n’umutobe wabyo bishobora guteza iyo ngorane. (Claude Belou, les Délices du potager, p. 305).
Akamaro ka zimwe mu mbuto
1. Ikinyomoro : gitunze vitamine C, gitera kwihagarika neza, gikoresha impyiko neza, kirakenewe igihe impyiko zirimo imisenyi, igihe hariho kugomera inkari zikaza ari duke duke, goutte, n’umubyibuho w’ikirenga.
2. Ipapayi : igabanya indurwe mu gifu, irwanya indwara zo mu mara, igatera kwituma neza, yongera amaraso, ni nziza ku batwite n’abakunda kuvamo inda. Amazi yayo atera uruhinja kwituma.
3. Pastèque (water melon; tikiti maji) : ni igihaza kiribwa ari kibisi, gitera kwihagarika neza, ni inshuti y’impyiko, cyoza amaraso,…
4. Umuneke (w’umushaba) : urakize kuri potasiyumu, urakenewe ku barwaye umutima, ni ibyokurya byiza mu gukingira umwijima,…
5. Inkeri : zikize muri vitamin A, C na E. Ziri mu bikingira kanseri no kurinda imitsi kumagana,…
6. Pomme (apple) : ikingira amara, ikura urugimbu mu maraso, ikabuza imitsi kumagara.
7. Inkeri zirabura (zo mu ishyamba: framboises) : zifite fibres, folates, vitamine C, potasiyumu, fer (ubutare), flavonoïde. Zirakenewe ku barwaye indwara z’ibyuririzi, impatwe, impyiko zikorana intege nke, umwijima, zirukana imyanda mu mubiri.
8. Indimu : zoza amaraso, zikingira ibyuririzi, zirwanya kanseri.
9. Icunga : zituma amaraso agira ireme kandi akiyongera, zigakingira umubiri, zirinda umunaniro abakoresha ubwenge cyane.
10. Imbuhu (gaperi) : zikura imisenyi mu mubiri, zivura umutwe wigize kagarara, zigakoresha neza impyiko.
11. Inzabibu (raisins ; grappes) : zikomeza umutima, zitera amaraso ireme, zibuza urugimbu kuba rwinshi, zikabuza imitsi kumagara, zituma imitsi imera neza, zikingira umwijima, zigatuma amaraso agenda neza mu mwijima. Zirakwiriye igihe umuntu arwaye cirrhose cyangwa afite amazi mu nda (ascite), arwaye karizo (hémorroïdes), impatwe, kuziba amara, impyiko zikora nabi, indurwe nyinshi, umunaniro w’ikirenga wo mu bwenge, igihe ubwenge ari bugufi, no mu gihe umuntu arwaye kanseri.
ubugorozi.org
Imyororokere
Akamaro ko kurya imbuto (fruits)
Labels: imirire


text:
Icyaha ni iki? Pastor Jean Jacques
I.Icyaha ni iki?
Iyo dusomye Itangiriro 3:1-11,
Tuhabona uko icyaha cyatangiye, kandi ninaho duhera twumva icyaha icyo aricyo.
Ubona ko ba sogukuruza bacu Adamu na Eva bahisemo kumvira satani bareka kumvira Imana. Iyo ukomeje n’ahandi muri Bibiliya ubona ko icyaha ari igitekerezo cyose, ijambo ryose, binyuranye n’ubushake bw’Imana. Kuko byose bikomoka mugutekereza cg kwifuza ugafata umwanzuro mumutima, ukavuga cg ugakora.
II.Ese ibyaha byo niki?
Iyo dushyize mubwinshi tukavuga ibyaha tuba tuvuga muri make: icyaha ubwacyo, igicumuro ndetse no gukiranirwa.
Bisobanura iki?(Zab.32:1-2)
*Icyaha: ubugome(kwigomeka) cg " rebellion" mu cyongereza (nicyo basogokuruza bakoze kikaba ari nacyo gishyitsi cy’ibindi)
*Igicumuro(transgression) kwica itegeko cg ibwiriza ririho / umuntu acumura ku itegeko
*Gukiranirwa: gukora ikinyuranye n’icyemewe cg kudakora icyemewe ubizi.
Urebye neza ibisobanuro by’aya magambo, usanga akenshi ibyo twita ibyaha ari imbuto z’igishyitsi cy’icyaha gifite imizi muri twe aricyo Bibiliya yita KAMERE . (Abagal.5:16-19)
Nyamara burya utemye igiti nubwo imbuto zaguma Ku mashami ntamwanya zamaraho zitarabora cg ngo zume.
Icyo nicyo Yesu yakoze mumuntu wemeye kumwizera no kuvuka ubwa Kabiri (Yoh3:16-18), igishyitsi kirimburwa muri we ariko kuko dutegerereje muri uyu mubiri wo utaracungurwa imbuto z’icyaha zishobora kuboneka ducitswe ariko nta gishyitsi nta n’umuzi ninayo mpamvu kukinesha no kukihana byajorehera uwo wavutse ubwa2.
Tumaze kugira imyumvire imwe kuri izi mvugo ikoreshwa muri Bibiliya twareba ingaruka bituzanira.
III.Dusanga icyaha cyizana ibintu bikurikira:
1. Igihano: " kuko ibihembo by’ibyaha ari urupfu, ariko impano y’Imana ni ubugingo buhoraho muri Yesu Kristo Umwami wacu."(Abaroma6:23)
Ibihembo by’ibyaha byose ni urupfu , ntabwo rero hari ikigira igihano gito cg kinini byose ibihana kimwe.
2. Ingaruka: aha ku ngaruka zishobora gutandukana kimwe kukindi ariko zose ni n’imbi, waambana ukarwara, wakwiba ugafungwa, wabeshya ugaseba cg warakara ukayiyangiriza cg ugatakaza inshuti,...
3.Umuvumo: ibyaha bizana umuvumo ushobora kugera no ku rubyaro . urugero: turi mu ngaruka z’umuvumo wa Adam wo kuvunika,abagore barabyara bababaye abandi bakanahagwa,...
III. Ese icyaha cyicisha ni icyitishisha ni ikihe?
A. Kuva ibihembo b’ibyaha ari urupfu ntacyaha kiticisha.Ibyo dusoma muri 1Yohana5:16,birakomeye kubisobabura mumagambo magufi ariko reka ngerageze.
>Abo avuga ni abana b’Imana(1Yoh.5:13)bavutse ubwa2. Bapfanye na Kristo (ibihembo by’ibyaha) bakazukana nawe; ntibakiriho kubwabo agubwo Kristo niwe ubabashisha(1Yoh5:18,20).
Kubw’ibyo byakoretse kuri bo bafite ubushobozi bwo kudakora icyaha (1Yohana3:9), ndetse n’ umurengezi (Avocat/Counselor) ubavugira igihe bacitswe (1Yohana2:1) bakagikora ndetse n’Umwuka ubabamo ubashoboza kwegera uwo Murengezi(Rom 8:28)
Ibi nibyo byonyine bituma icyaha kitishisha abana b’Imana bavutse ubwa kabiri.
Naho kubataravuka ubwa2 muri icyo gice agira ati: " Tuzi ko turi ab’Imana, naho ab’isi bose bari mu Mubi."1Yoh5:19.
Bene Data twe gukerezwa n’abatubwira ko hariho utwaha duto ahubwo turebe niba twarapfanye na Kristo tukazukana nawe, tukaba turi muriwe, nibyo byonyine byadutsindishiriza. Kuko " Nuko rero noneho abari muri Kristo Yesu nta teka bazacirwaho,"(Rom 8:1)
Pastor Jean Jacques


text:
Amarira n’agahinda, kwifata ku munwa, uburakari n’umujinya hamwe n’ibitwenge kuri bamwe, nibyo byari biri ku Kimisagara mu mujyi wa Kigali mu masaha y’umugoroba wo kuri uyu wa Kane tariki 5 Mutarama 2017, nyuma y’uko ubukwe bwari bugiye kuhabera bwapfuye ku munota wa nyuma, hakavumburwa ubutekamitwe n’amanyanga yakozwe n’umugabo wari ugiye gusezerana kandi asanzwe afite abandi bagore babiri n’abana bane, ndetse bikarangira ahise anafungwa.
Louise Mukasekuru, umukobwa mugufi cyane wamamaye cyane mu mujyi wa Kigali aho benshi bakunda kumwita Nyampinga cyangwa “Miss”, byari biteganyijwe ko asezerana imbere y’amategeko na Nzamwita Felix yitaga umusore kandi ari umugabo ufite umugore basezeranye akagira n’undi batasezeranye, bombi bagiye babyarana abana babiri.
Byari biteganyijwe ko basezerana ku isaha ya saa munani z’amanywa yo kuri uyu wa Kane tariki 5 Mutarama 2017, ibi birori bikaba byagombaga kubera ku murenge wa Muhima, ariko byahise byimurirwa ku murenge wa Kimisagara kuko gitifu wa Muhima yari yagize ibyago atabasha kuboneka.
Ubu bukwe bwari bwahuruje imbaga, Nyampinga na Nzamwita bari babukereye bitegura ko uyu munsi bagiye kwishimana bagasezerana kubana nk’umugabo n’umugore byemewe n’amategeko. Bageze mu cyumba mberabyombi cy’umurenge wa Kimisagara bafata ibyicaro kimwe n’abandi bageni, batangira gukurikirana inyigisho z’abagiye kurushinga hamwe n’abandi bagombaga gusezeranira rimwe.
Mu buryo butunguranye, abasore babiri bavukana na Nzamwita Felix binjiye muri uyu murenge, bavuga ko aba bageni badashobora gusezerana kuko uyu ari umugabo wasize abagore babiri mu karere ka Rusizi mu Burengerazuba bw’u Rwanda, kandi buri mugore muri abo bakaba barabyaranye abana babiri. Ibi ntibyari amagambo gusa, aba bavandimwe ba Nzamwita bari banitwaje ibyemezo by’uko yashyingiwe (attestation de marriage) ndetse bafite n’ifoto ya Nzamwita n’umugore we w’isezerano, ku munsi w’ubukwe bwabo aho bari bamaze kubatwikurura.
Ibintu byahise bihindura isura, abantu bagwa mu kantu bamwe batangira kurira abandi umutima urabasimbuka ibyari ubukwe bihinduka induru, maze ubuyobozi bw’umurenge wa Kimisagara bubajyana mu kindi cyumba cy’ibiro, abandi bageni barasezerana. Abantu barushijeho kuba benshi aha ku Kimisagara, hategerejwe umwanzuro ufatwa. Inshuti n’abo mu muryango wa Mukasekuru Louise bakunda kwita Nyampinga.
N’agahinda kenshi bamwe banarira, batangaje ko uyu mugabo nta kintu na kimwe yari afite nta n’icyo yatanze mu myiteguro y’ubukwe, ahubwo ngo umukobwa ni we wamuhaye amafaranga kugeza no ku yaguzwe imyenda y’ubukwe uyu musore yari yambaye n’iyo yagombaga kuzambara kuwa Gatandatu mu mihango yo gusaba no gukwa ndetse no gusezerana imbere y’Imana. Bavuga ko Nyampinga yari afite inzu, ndetse akaba yari afite na moto yakoreraga amafaranga, iyo moto akaba yarayigurishije agaha umusore amafaranga ngo abashe kwitegura ubukwe.
Undi twaganiriye ni murumuna wa Nzamwita, bahuje ababyeyi bombi. Uyu musore uri mu bazanye ibimenyetso bigaragaza ko umuvandimwe we adakwiye gusezerana, avuga ko yabwiye mukuru we ko ibyo agiye gukora ari amakosa akamunanira, bikagera n’ubwo ashaka nimero ya telefone y’umukobwa na we akabimubwira, ariko akanga kumwumva kuko Nzamwita ngo yari yaramubwiye ko abavandimwe be bamwanga, bakaba badashaka ko banakora ubukwe bavuga ngo ni mugufi. Ngo yari yaramusabye kubima amatwi, amwizeza ko ikibyihishe inyuma ari uko abo mu muryango we bashaka kumwicira ubukwe.
Hanze y’ibiro by’umurenge abantu bakomezaga kurira cyane abandi bumiwe bagaragaza ko bababaye. Igihe cyaje kugera inzego za Polisi zisohora Nzamwita zimujyana mu cyumba kirimo imfungwa na we baramufunga, ariko kumugezamo byari intambara kuko hari abantu benshi bavugaga ko bashaka kumwikubitira bakamwihanira, ndetse hari n’abavugaga ko atagomba gufungwa yambaye ikote yari yaguriwe n’umukobwa yahemukiye.
Munkuru dukesha ikinyamakuru Ukwezi, bavugako Mukasekuru Louise uzwi nka Nyampinga gusohoka mu cyumba cy’ibiro by’umurenge byamugoye cyane, abantu hanze bakomeza kuvuga ko agahinda kamwishe amarira yabaye menshi, hategerejwe ko abantu babanza kumuganiriza kugirango abashe kwakira ibyamubayeho.
157,185 total views, 43 views today


text:
Ubusanzwe umunyu ukoreshwa mu kuryoshya ibiribwa, ariko n’ubwo ugira ingaruka mbi mu mubiri w’umuntu, ushobora no kugira uruhare mu kumutera uruhu rusa neza.
Nk’uko byashyizwe ahagaragara n’urubuga rwa interineti rwa www.care2.com, umunyu ukoreshwa mu gikoni cyangwa ku meza ugira akamaro, kuko woza imyanda yo ku ruhu, ukanarurinda ibirwanduza.
Ariko kugira ngo umunyu wo mu gikoni ube wagira icyo ufasha uruhu, n’uko uba ufite ubuziranenge, utarimo imyanda, utarengeje igihe kandi wabitswe ahantu hari ubushyuhe buringaniye.
Urwo rubuga kandi rugaragaza ko umunyu ari mu bintu bikoreshwa mu mavuta yo kwisiga, kuko uyengesha imyanda ijya ku ruhu mu gihe umuntu agenda cyangwa hari aho yahuriye nibirwanduza.
Umunyu ushobora gutuma umuntu agira uruhu rwiza
Ubusanzwe umunyu ukoreshwa mu kuryoshya ibiribwa, ariko n’ubwo ugira ingaruka mbi mu mubiri w’umuntu, ushobora no kugira uruhare mu kumutera uruhu rusa neza.


text:
Nkuko twabibateguje mu gice cya makumyabiri n’icyenda, tugiye kwinjira mu gice cy’amateka maremare y’iremwa ry’ingoma. Amateka n’imiterere y’ingoma tukaba tugiye kuyava i Muzi tukazayagera i Muzingo. Tugiye gukomereza ku ngingo nkuru twise “Ingoma z’Imisango” izagira ingingo nto nyinshi zizagenda zisobanura Ingoma n’umwanya yari ifite mu Rwanda rwo ha mbere. Muri iki gic , turacyabagezaho umutwe wiswe “Ibigwi by’ingoma”.
Ibigwi by’ingoma
Ibigwi by’ingoma haba mu Rwanda rwo ha mbere, haba no mu Rwanda rw’ubu,ni byinshi cyane! Kuko byogeye hose tutibagiwe no mu mahanga. Nk’uko amateka y’ingoma abigaragaza, ingoma ntizihuije amoko n’amatwara. Ku ngoma za kera habaga Ingoma z’Ingabe zari indanga-bwami ntizivuzwe, hakaba Ingoma z’Imihango zabaga zigenewe kuvuzwa mu muhango uyu n’uyu; hakaba iz’Impuruza zashozaga intambara, n’iz’Umutsindo ,umurishyo wazo ukajyana n’ivuga ry’amacumu, ingabo zatsinze urugamba zivuga ibigwi.
Habaga n’ingoma z’imivugo zavugiraga i Bwami no mu irambagira ry’igihugu Umugendo ugashagara, cyangwa se Umusuko w’Igihubi ugasanganira Umwami. Ingoma z’Imihango n’iz’Ingabe, iz’Impuruza n’iz’Umutsindo ntizikibaho. Zacyuranye igihe n’imiterekero yajyanaga n’ibitero byarengeraga ubusugire bw’u Rwanda rwo ha mbere.
Nyamara, ariko ingoma ntizacitse mu Rwanda, ahubwo iz’Imisango ziracyavugwa cyane zarogeye no mu mahanga zirazwi; ndetse zibarutse iz’Imiburo zimenyekesha ibihe, n’iz’Imitako zizihiza uruhimbi mu miturirwa.
Ibigwi by’Ingoma mu Rwanda rwa mbere na mbere
Ingoma zagize ibigwi bitagerurwa mu ngoma-ngabe zo mu Rwanda rwo hambere. Reka turebe ibigwi byazo uko byagiye bikurikikirana:
Ingoma Mpinza
Abatwa b’impunyu nibo bavuga batuye mbere mu mashyamba bigabanyije umuryango ukagira icyanya cyawo undi icyawo, ukaba ari naho uhigira. Abakonde baje bakonda ishyamba,bakaba baragiraga ituro ry’umutware w’Abatwa ryitwaga “URWUGURURO “, kugirango babone uburenganzira bwo gukonda ishyamba cyangwa kwegeka mo imizinga, batatanga rya turo imizinga igaseswa cyangwa se imyaka ikononwa.
Abatwa bo mu gihugu bitandukanyije n’impunyu ziguma mu ishyamba ryazo zirigenga, zirigenzura, bo bahitamo kwibanira n’abandi baturarwanda no kwigumira ku murimo wabo wo kubumba inkono n’ibibindi bakabigurisha bikabatunga.
Abakonde bamaraga gukomeza umuryango,umukuru w’umuryango ubagenga akitwa Umwami, aho banesherejwe n’Abami b’Abanyiginya babita Abahinza byo kuvuga abo rubanda ikesha uburumbuke bw’imyaka.
Abahinza bari abakuru b’imiryango bagategeka bene wabo.Ntabwo bamaraniraga kwungura igihugu cyabo, umuntu yagumanaga abo bava inda imwe. Kwagura igihugu cyabo byaterwaga no gutura ahegereye ishyamba bakarikonda.
Uko bakonda ishyamba, bagira n’amahirwe yo kwororoka ,umuryango ukaba munini.Haca amasekuruza menshi cyane, umwami wabo akaba afite umuryango munini ukomeye.
Igihugu cyabaga kinini ari uko Ingoma y’Umuhinza runaka irusha abandi ishyamba. Umwami wese yakondeshaga ishyamba rye,ryarangira agahinira aho, akahatera urubibi n’amateke cyangwa se rw’ibikangaga ahari mu bishanga by’urugano.
Bene wabo b’abo bahinza bakoreshaga ikoro ry’ibro bahingagabyose aho byereye.Abo bahinza nabo bakagira ibirori byo kuvuma ibyonona imyaka byose,bagahabwan’umuganura ukagirirwa ibirori nawo.
Abahinza baremye u Rwanda mu ikonda ry’ishyamba ryari rirutwikiriye.Bagiraga Ingoma kuko ariyo kirango cy’ubwami mu bihugu by’Abirabura ba Afurika iyi yacu.Dore nk’Abahinza b’I Mabanza mu Bwishaza batwaraga Ubwisahaza n’Ubudaha,Ingoma yabo ya GIHUGU.
NKANDAGIYABAGOME yari iy’Abahinza b’I Mushishiro,
KAYENZI yahoranye Abahinza b’I Bugamba mu Cyingogo.
SIMUGOMWA ikaba iy’Abahinza batwaraga mu Cyingogo
Mu by’ukuri ,Ingoma Mpinza n’imitekerereze yazo niyo yatazuriye itegura Ingoma zindi zadutse nyuma.
Ingoma Mpima
Abahima badukanye inka,barwubatse ku mutwe,bagatura aho inka zabo ziraye,ari nako bagendana n’urugo rwabo rwose.Bageze mu by’ino, aho baragiye inka zabo bakabagiramo abagaragu. Yamara kugwiza abagaragu be bakamubera amaboko yo kumuyoborera ba Bahinza, akabaha inka, bakaryoherwa bagatabara shebuja,nabo bagatera undi muhinza,bityo ,bityo igihugu kiriyongera mu bugari.Uko inka ibatsindira ibihugu ,ikabaha n’amaboko.
Nyamara kandi Umuhinza yamaraga gutsindwa ,bakamurekera aho ,akaguma kugira imihango ye ya Gihinza ari nako ayoboka uwamutsinze.Abahinza ba kera bagumyeho bagumana n’ingoma zabo,abatari bazifite ,bagumana imihango yabo y’Ubuhinza.Imiryango y’Abahima yari ifite ibihugu mu Rwanda rw’ibyo bihe bya kera ni iyi ng’iyi :
Abenengwe, Abasinga,Abazigaba,Ababanda, Abongera, Abahinda, N’abagara.
*Abenengwe
Igihugu cy’Abenengwe cyari muri Perefegitura ya Butare na Gikongoro (ubu ni mu Ntara y’Amajyepfo mu Turere twa Nyaruguru, Nyamagabe, Huye na Gisagara):Icyo gihugu cyari kibumbye : Ubusanza, Ubufundu,Nyaruguru, Nyakare, Bashumba, Buyenzi.
Igihugu cy’Abenengwe cyitwga Ubungwe,na n’ubu akarere ko mu Bisi bya Huye kitwa Ubungwe. Ingoma yabo y’Ingabe yitwaga Nyamibande.Aho batsindiwe yafashwe mpiri, ijya I bwami. Ariko hanyuma yarariboye “Bayitera imikwege ,bituma bayita Rwuma “.
Mu Bami b’Abenengwe ,uwari ku ngoma ku mwaduko w’Abanyiginya yari Rwamba wari wubatse Nyakizu mu Bashumba (Ubu ni mu Karere ka Gisagara ), Undi ni Samukende, umugabo wa Nyagakecuru, n’umuhungu we Rubuga watsinzwe igihugu cye kikagarurwa n’u Rwanda.
*Abasinga
Abasinga bari ugutatu :
Abasangwabutaka ,Abanyiginya basanze bategeka
Abanukamishyo ,bazanye n’umutware wabo Runukamishyo
Abagahe, baturutse mu Bugahe bw’I Ndorwa hanyuma y’Abanukamishyo.
Abagiraga ingoma ni Abasangwabutaka ,ari nabo bita “Ababyara-bami” kuko bigeze kubonekamo Abagabekazi mu itangira ry’Ingoma Nyiginya .Abandi badutse mu Rwanda izina Abasinga rimaze gucibwa ku Ngoma.Umwe mu BamI b’Abasinga w’igihangange wamamaye ni Rurenge ,niwe bakurijeho rya zina ryo kwitwa ABARENGE
Abarenge yari inzu ivamo Abami babo.Igihe cy’Umwaduko w’Abanyiginya Umwami wabo yari Jeni ya Rurenge wari utuye ku Rwerere rw’I BugoyI (ubu ni mu Karere ka Burera ) Ingoma yabo y’Ingabe yitwaga “MPATSIBIHUGU”.Ibihugu by’Abasinga (Burwi ) byateruriraga Mvejuru ,Buhanga –Ndara bikazana Nduga yose ,bikagarurwa na Nyabarongo na Mukungwa (mu burasirazuba ),bigasesera mu Bugoyi n’inyuma y’I Birunga mu bya Gishari ,bigahera no mu Bunyambiriri bikagarurwa n’I Kivu.
*Ababanda
Ababanda baturutse mu bya Bwanacyambwe ,batunguka mu Nduga harateye amapfa.Bakihagera imvura iragwa ,Rubanda barashika babazanira amasororo .Umutware wabo arayanga ati :Keretse mu nzaniye Kimezamiryango cya Rurenge (niwe Musinga wayoboraga Nduga icyo gihe )niwe wabiciye imvura. Abanyanduga barabyemera batera Kimezamiryango apfana nabe bose. Wa mutware w’Ababanda yiha icyo gihugu, arimbura Abasinga bakomeye kugirango batazamwiganzura. Abamuzunguye bakomeye ni Sabugabo n’umuhungu we Nkuba n’Umwuzukuru we Mashira. Ababanda Ingoma y’ingabe yabo yitwaga Nyabahinda. Usibye ko Ingoma yabo itamaze kabiri yigaruriwe na Mibambwe I Sekarongoro I Mutabazi I ahasaga mu w’1411.
*Abongera
Abongera batwaraga ibihugu byo mu Bwanacyambwe n’u Buriza .Uturere batwaraga ni ahari u Bumbogo ,u Banacyambwe ,u Buriza n’u Busigi .Ingoma y’Ingabe yitwaga Kamuhagama.
*Abazigaba
Abazigaba bari mu mahugu ya Ruguru ya Muhazi bakerekeza mu Mutara. Batwaraga mu Rweya igihe Abanyiginya badutse mu by’ino.Ingoma yabo ikitwa Sera.
*Abahinda
Abahinda, iryo zina ryabo rikomoka ku mwami wabo wa mbere witwaga Ruhinda,waremye igihugu kimwe cyakomatanyaga Ndorwa, u Bunyambo, Gisaka, Kalagwe n’u Bujinja.Ubwoko bwe yari Umugesera, nk’Abahinda bo muri ibyo bihugu.Ibihugu by’Abahinda biri mu Rwanda ni Mirenge ,Gihunya,Migongo byo mu Gisaka, Ingabe yabyo ikitwa Rukurura.Mubari aricyo Mazinga cyahoze ari igihugu ukwacyo.Ingabe yacyo ikaba Babasi yaturutse I Kalagwe.
*Abagara
Abagara ni abo kwa Nzira ya Muramira.Babita Abagara kuko batwaraga U Bugara,Ingoma yabo yitwaga Rugara.
Igihugu cy’u Bugara cyari mu mahugu akikije imigezi ya Burera n’iya Ruhondo ho mu Ruhangeri.Babumbaga ibihugu biri hagati ya Mukungwa na Base, bigaterura na Gahunga k’I Murera,bikarenguka mu Ndorwa y’u Bushengero no mu Bufumbira. Impugu dusigaranye z’icyo gihugu ni Bukonya, Kibali, Buberuka, Bugarura,Bukama-Ndorwan’igice cy’u Murera. Ibindi byaguye mu by’Abongereza bategekaga amahugu yo hakurya aho.
Ng’izo Ingoma zagengaga u Rwanda mbere y’umwaduko w’Abanyiginya.Mu itsitsurana ry’abamaraniraga ingoma, abatsindwaga bakarekerwa ingoma bari Abami b’Abahinza. Nta Mwami w’Umunyiginya watsindwaga ngo agumane Ingoma.
Umwami yagabanyaga abana be igihugu cyangwa abo bava inda imwe. Uwagabanye agahugu akakabamo nk’Umwami,abana be bakagakuranwamo iteka, bakemera Umwami bakamukeza.Umwami ntawe yanyagaga igihugu cye, icyoyarushaga abo bandi ni Ingoma y’Ingabe. Umutware yatwerwaga n’undi wo mu kindi gihugu akirwanaho akimaramariza.
Abahima bagitangira baremye ibihugu bigari.Bamaze kubirema,byemera ingoma bihuriyeho,ariko rero bene byo babitegekaga gihinza, akaba ari nayo mpamvu yatumaga Abanyiginya babitsinda,cyane cyane guhera ku ngoma ya Kigeli I Mukobanya wabimbuje gutegeka igihugu cyose wenyine
Uru Rwanda rwatangiriye kwaguka mu Bwanacyambwe,mu Buganza,mu Busarasi, mu Buriza,no mu Busigi. Aho rumariye kwambuka Nyabarongo rugeze mu Nduga,ingoma zo mu Gisaka n’izo mu Ndorwa zitunyaga ibihugu byinshi byo mu Buganza, mu Buriza no mu Bwanacyambwe. Aho rumariye kugwiza amaboko rurwana n’I Gisaka n’I Ndorwa bimara igihe kirekire rushirwa ruhatsinze.
Mu nkuru itaha tuzatangira igice gikuru kivuga“Imitegekere y’Ingoma Nyiginya”
Inganzo z’Abanditsi twisunze:
Ingoma I Rwanda: (Padiri .SIMPENZWE Gaspard ,1992)
Umusizi NSANZABERA Jean de Dieu
Twandikire kuri: [email protected]


text:
Kubika ubugingo Pasitori Zigirinshuti Michel
INTEGO : KUBIKA UBUGINGO
1 Abatesalonike 5 : 23-24 Imana y’amahoro ibeze rwose, kandi mwebwe ubwanyu n’umwuka wanyu, n’ubugingo n’umubiri byose birarindwe, bitazabaho umugayo ubwo Umwami wacu Yesu Kristo azaza. Ibahamagara ni iyo kwizerwa, no kubikora izabikora.
Hari amagambo abiri y’ ingenzi tugarukaho :1. Urukingo ; 2. Kubika ikintu mu buryo kitabora, ntikigage (Conserver)
Nkuko twabibonye, ubugingo bwacu nicyo kintu cy’ ingenzi cyonyine Kristo afite muri njye. Ntiyakundira ubugingo bwanjye kubura , yabucunguje igiciro. Nubwo twaherewe agakiza Ubuntu ariko uwaducunguye we yarahenzwe.(indirimbo 359, gushimisha)
1 Petero1 :17-21 Ibyo twacungujwe birahenze. Mu isi duha agaciro ifeza n’ izahabu, Kandi urebye nabyo ntabyo dufite ! Nyamara ibyo Bibiliya ivuga ko ari ibyangirika ugereranyije n’ amaraso y’ igiciro ya Yesu. Ku bw’ ibyo rero tumare iminsi y’ ubusuhuke bwacu dutinya !
Kubera ko ubugingo bubitse muri twe ari ikintu cyahenze Yesu wakiduhaye, Yesu agomba kuzabumurika :
1. Yesu azamurikira ubugingo bwacu Imana yaje gucungurira. 2. Yesu azamurikira ubugingo bwacu Inteko y’ ijuru ari bo bamalayika, batewe amatsiko n’ibyamubayeho ari mu isi. Kubera ko abamubonye mu ijuru bibajije icyo yabaye n’ahantu avuye. Aya matsiko yatewe nuko Yesu yazamukanye inkovu kandi ntazo yari afite amanuka mu isi.
Imana yamurekeye inkovu, kugira ngo :
(a) Aho yaturutse bamenye ko aho avuye asize akoze. (b) Ikindi ni ukugira ngo izo nkovu zizacire urubanza abataramwizeye. Nicyo kizabamenyesha ko ari we Kristo w’ ukuri. (C) Kandi izo nkovu za Kristo zizamutandukanya n’ undi ushaka kwigira Kristo vuba , ugikora mu mayoberane. (2 Abatesalonike 2:3-12). Izi nkovu zizatuma abantu bamenya uwapfuye uwo ari we. Kristo rero akora ibishoboka byose ngo ubwo bugingo atabubura.
Umuntu agizwe n’ibice 3 : Umwuka ; umubiri n’ ubugingo. Ibi bice rero byose bigomba KWEZWA kandi BIKARINDWA, kugirango BITAZABAHO UMUGAYO.
Kubyeza byo byarakozwe kandi birakomeje. Mwibuke Petero yanga kozwa ibirenge na Yesu. Yesu amubaza niba atazi gutandukanya kuhagirwa no kwezwa(Ariko kozwa ibirenge). Abemeye Yesu bose bamaze kuhagirwa. Igisigaye ni ukujya mwoga ( Yohana 13:10)
Umurimo wo kwezwa Kristo yawukoze atwuhagira ibyaha, ubu akomeje kuwukora atweza, kandi iyo atweza atweza aho tureba tuzi n’ aho tutazi.
Ikindi ni uko Yesu atweza atarakaye, ataducyurira , nawe arabizi ko dufite ibitwanduza tutabizi. Kristo ibyo adusaba kureka ni ibintu bitwanduza tubizi, mbese tugatangira kwandura tubyumva, tubireba. Ariko Ibitwanduza tutabizi reka tubiharire Uweza. Abaheburayo 2:11 Kuko uweza n’abezwa bose bakomotse kuri Imwe, ni cyo gituma adakorwa n’isoni zo kubita bene se.
Yesu ntakorwa n’ isoni zo kutwita bene se, nubwo haba hari ibyatwanduje tutazi, atweza nkuweza mwese se.
Kwezwa mu mwuka. Hari ibitwanduza mu buryo bw’ Umwuka . Iyo Igihe kigoranye cy’ ubugoryi kije (Abafilipi 2:15) kizana umwuka wanduye nawo wadukana n’ ibyaha bishya, byadukana nawo. Umwuka wanduye nta kindi kiwunesha uretse undi mwuka wejejwe kandi ukingiye ku buryo utanduzwa n’ inzaduka z’ ibyaha.
Nkuko hari Ibiza n’ ibyorezo bigenda biza nka ebola, macinya, malaliya ikabije, ababishinzwe bashaka inkingo zo gukingira, bahereye mu karere kafashwe niko na Kristo akingira ITORERO. Urwo rukingo ntiruhabwa abantu bose, ahubwo ruhabwa abo aziko bafite ubugingo buzima, kandi ubwo bugingo buba buri mu Itorero ni Ubwe. Yesu rero akingira abantu bafite ubugingo bwe muri bo. Erega ubugingo dufite ni ubwe !
Niyo mpamvu Pawulo yavuze ngo IBAHAMAGARA niyo KWIZERWA kandi No KUBIKORA IZABIKORA. Hari igihe umukristo ahura n’igihe kibi cy’ ikiza, ku buryo na bene se ntacyo bamumarira. Ariko ikimukura aho hantu hakomeye gutyo, akakivamo neza, ni URUKINGO Yesu aba yamuteye.
Kwezwa Umubiri Umubiri uri mu banzi bacu batatu. Niwo cyitso cy’ abanzi bandi babiri, Isi na Satani, kuko ntibagera ku bugingo badaciye mu mubiri, Kuko niwo uturanye n’ ubugingo. Bahora bahanganye kuko Umubiri uramanuka, Ubugingo bukazamuka ; Umubiri ntuba ushaka gusenga nyamara Gusenga bitunga ubugingo’ Iyo byanze rero Ubugingo butandukana n’ umubiri, bukizamukira.
Iyo Yesu abonye ko Inkingo n’ibindi bitabashije kugufata kandi akabona adashaka kubura ubugingo bwawe ntakwica, ahubwo arakwimura, akakuzamura. Nibwo buryo bwa nyuma Yesu yandurura ubugingo ,hari ubwo aba abona ibyonnyi byakubanye byinshi, akakujyana, ntaba ashaka ko tuzandurira inaha.(Yesaya 57 :1-2)
Burya buri gihingwa gifite uko gisarurwa cyangwa gitunganywa, kandi buri gihingwa gifite uko kibikwa. Nkuko hari ibihingwa bito birindwa guhuzwa umuhuzo w’ ubugi nk’ uburo, niko Kristo amenya ko hari ahantu yagutunganiriza ukangirika, ukagwa, akakubura, agahitamo kugutunganya mu buryo bukubabaza ariko ntugwe. Ukababarira hafi ye akureba, akakuvunga ariko ntakubure.(Yesaya 23 :28)
Kandi nkuko Ingano bashaka kuvugamo umutsima batirirwa bazishyiramo umuti, ngo bazihungire nk’ izizahunikwa ahubwo bagahita bazisya, niko Umukristo uzataha Ijuru vuba, hari ubwo Kristo atirirwa amubabaza cyane kuko nta buhamya aba azatanga mu isi. Ariko umuntu Kristo acisha mu mibabaro, mu mashuri, mu bigeragezo, aba ari umurame, kuko aba azigisha abandi, akagira umumaro. Niyo mpamvu, Dawidi wamaze igihe kinini cyo kunyura mu ntambara yavuze ati sinzapfa ahubwo nzarama, ntekerereze abantu imirimo Uwiteka yakoze (Zaburi 118:117). Amina !
Pasitori Zigirinshuti Michel


text:
Reba kuyindi miyoboro ya internet urebe abandi bakora akazi nkako uko bahembwa cyane cyane abari mu karere utuyemo cyangwa se ukoreramo. Icyo ushaka nukongerwa umushahara; shaka amakuru yizewe noneho usabe inyongera ugereranya nabandi ayo bahembwa kandi bakora akazi nka kawe. Reka gupfa gusaba kongerwa nkaho uri impumyi itazi ibikorerwa ahandi. Reka gutera ubwoba umukoresha wawe. Reka kubwira umukoresha wawe ko aramutse atakongeje umushahara cyangwa se ngo ntakuzamure mu ntera uri bute akazi. Na muntu ushaka guterwa ubwoba no mugihe wowe wumva wata akazi kubera batakongeje umushara cyangwa batakuzamuye muntera umukoresha wawe igihe umuteye ubwoba yahitamwo kukubwira kureka akazi. Komeza ugaragaze ikifuzo cyawe ariko mu buryo butarakaza. Reka umukoresha wawe amenye uko ubyumva, tanga ikifuzo cyawe watekerejeho neza kandi yumve ko ari ihame. Nibakubwira ko barimo kubitekerezaho, bahe umwanya uhagije babitekerezeho. Yibotsa igitutu, ariko nihashira igihe kirekire, ongera ubibaganireze. Reka gucika intege. No mugihe ibyo wasabye utabibonye, komeza ukorane ingufu n’umurava kandi ukore ibishoboka kugirango ube umukozi mwiza. Niba bisaba ko wongera akazi, cyangwa se ugira amashuri yandi ukurikira bikore. Ibuka ko urimwo kwigurisha ku kigo ukorera, icyo wakora cyose cyatuma wongera agaciro kawe cyaba ikintu cyiza. Ushora iteka ryose kongera kwegera umukoresha wawe nyuma y’amezi atandatu.
Kora ubushakashatsi
Labels: akazi


text:
Hari igihe uzumva abantu bavuga ngo ntibafite aho baba abandi ngo barashonje, akenshi usanga ibi biba ari ibigaragara inyuma hari abandi baba bafite ibitagaragara kandi bikenewe.
Umubyeyi Teresa, wavukiye mu mujyi wa Anjezë Gonxhe Bojaxhiu ho mu gihugu cya Macedonia kuwa 26 z’ukwezi kwa munani 1910, uretse ko yagiye afata ubwenegihugu butandukanye, uyu mubyeyi yabaga mu muryango w’abari bariyeguriye Imana mu gufasha abakene n’abandi bantu bose babaga mu bibazo n’ingorane.
Yaje gupfa kuwa 05, Nzeri 1997 afite imyaka 87 y’amavuko Kubera umutima w’impuhwe yagiraga yaravuze ati "abavandimwe banjye ni abashonji, abatagira kivurira ariko ntabwo ari abasonzeye ibyo kurya gusa ahubwo banasonzeye Ijambo ry’Imana." Kubw’impuhwe we yari yaramenye ko akwiye kurenza amaso ibigaragara ahubwo akanareba n’ibyo amaso atareba igihe cyose abonako ari ngombwa.
Yakomeje agira ati "sinkwiye kwita gusa kubafite inyota y’ ibyo kunywa ahubwo nkwiye no kwita ku bafite inyota yo kumenya, amahoro, ukuri, ubutabera ndetse n’urukundo, hari benshi bambaye ubusa, abadafite aho bakinga umusaya kandi wareba ugasanga bakeneye umuntu ufite umutima wabumva. Hari benshi babuze ibyiringiro byo kubaho, abarwayi, imbohe atari gusa ku mubiri ahubwo no mu bitekerezo."
Niba ushaka gufasha abameze batyo wibarebera uko bagaragara inyuma ahubwo reba uko wabafasha ku buryo ugera ku byo bakennye ku mutima wabo kuko usanga bo Imana bayifata nk’iyabayeho itakiriho . Nyamara Imana iriho kuva kera kugeza iy’umunsi ndetse n’iteka ryose.


text:
Mu rugendo rwacu n’Imana tugomba kwiyunga nayo mbere na mbere, kugira ngo dushobore kumva ijwi ryayo.
Twumva ijwi ry’Imana riturutse muri: Bibiliya, abantu, abamarayika baremewe gukorera Imana ndetse n’ibyo tunyuramo mu buzima. Kubera iki dukeneye kumva iryo jwi? Imana ibikora kubw’intego zitandukanye zirimo: kurema ukwizera muri twe, kutwigisha, kutwemeza ibyaha byacu, kutweza, kuturemamo ibyiringiro, kutweza, kutwohereza mu butumwa no guhishura ibiriho ubu n’ibizaza.
Mwuka Wera na marayika bombi bavugishije Filipo kugira ngo inkone y’Umunyenyetiyokipa ikizwe. Imana ntabwo ivuga nta mpamvu. Kandi ikora ibishoboka byose kugira ngo iherezo ribe iryo guhesha icyubahiro izina ryayo. Ni yo mpamvu, dukeneye kumenya igishimisha Imana muri byose.
#Ibyanditswe: Yesaya 30 :21 / Ibyakozwe n’Intumwa 8 :26-37 / Abefeso 5 :10


text:
Ibikoresho
Igitunguru
Amavuta ya olive (huile d olive)
Poivron z’umutuku
Inyanya
Umunyu na poivre
Isukari
Vinaigre
Urusenda rwa pilipili
Menthe (warebere mu ma supermarket manini ahaba hari ibirungo)
Amagi
Uko bikorwa
Shyushya amavuta mu isafuriya nini
Ukarange igitunguru, puwavuro, inyanya
Wongeremo umunyu, puwavuro, isukari,vinaigre na menthe
Ureke bitogote iminota 30,40 bidapfundikiye
Ufate isosi uyishyire ku plateau yabugenewe ujyane mu ifuru
Mbere yo gushyira mu ifuru ugenda ukora utwobo mu isosi wifashishije akayiko maze muri buri mwobo ugende usukamo igi,
Ushyire mu ifuru ku degree 190 bimre iminota 10 kugeza aho amagi afatana.
Ubitegurane n’umuceri cyangwa umugati,
Mu gihe nta furu mufite, mwakoresha isafuriya y’ibumba, nyuma yo gushyiramo amagi, mugapfundikira, mugashyira ku muriro muke kugeza amagi afatanye.
Menthe niyo iyiha uburyohe bwihariye
Isosi y’amagi
Ibikoresho
Labels: guteka, ifunguro ribanza, igikoni